**Likumprojekta "Grozījumi Kredītu reģistra likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Kredītu reģistra likumā" (turpmāk – Likumprojekts) tiek virzīts izskatīšanai vienlaicīgi ar likumprojektu "Grozījumi likumā "Par Latvijas Banku"" un likumprojektu "Latvijas Bankas likums".  Likumprojekta mērķis ir nodrošināt:   1. ka Finanšu un kapitāla tirgus komisijas (turpmāk – FKTK) pievienošanas rezultātā Latvijas Banka turpmāk pildīs Kredītu reģistra likumā un tam pakārtotajos tiesību aktos FKTK noteiktos uzdevumus. Šie grozījumi stāsies spēkā vienlaicīgi ar Latvijas Bankas likumu; 2. Kredītu reģistra likumā noteiktā administratīvā procesa īstenošanu pēc pārvaldības modeļa maiņas Latvijas Bankā; 3. paplašināt Kredītu reģistrā iekļauto ziņu izmantošanas iespējas un paredzēt Kredītu reģistra dalībniekiem iespēju saņemt citu valstu kredītu datu sniedzēju sniegos kredītu datus.   Paredzēts, ka tie grozījumi, kas attiecas uz Latvijas Bankas jaunajiem uzdevumiem, stāsies spēkā vienlaicīgi ar Latvijas Bankas likumu 2023. gada 1. janvārī, savukārt pārējā daļā Likumprojekts stāsies spēkā vispārējā kārtībā pēc tā pieņemšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma "Par Latvijas Banku" pārejas noteikumu 3. punkts nosaka, ka Ministru kabinets līdz 2020. gada 31. oktobrim iesniedz Saeimai likumprojektu, kurā nosaka Latvijas Bankas darbību un pārvaldes struktūru, paredzot FKTK pievienošanu Latvijas Bankai. Ievērojot likumdevēja noteikto uzdevumu, izstrādāts likumprojekts "Latvijas Bankas likums", kurš paredz, ka turpmāk Latvijas Banka veiks FKTK noteiktos uzdevumus. Ņemot vērā minēto, ir nepieciešami arī atbilstoši grozījumi tajos likumos, kur noteikta FKTK kompetence.  Papildus minētajam likumprojekts "Grozījumi likumā "Par Latvijas Banku"" paredz pārmaiņas Latvijas Bankas pārvaldības modelī, izslēdzot Latvijas Bankas valdi, kā rezultātā nepieciešama Kredītu reģistra likumā paredzēto administratīvā procesa noteikumu precizēšana.  Kredītu reģistra darbības laikā identificēta nepieciešamība paplašināt Kredītu reģistrā iekļauto ziņu izmantošanas iespējas – gan nacionālā līmenī – zvērinātiem notāriem, bāriņtiesām un zvērinātiem tiesu izpildītājiem, tā pārrobežu līmenī, izpildot Latvijas Republikas starptautiskās saistības, tostarp tās, kas izriet no tieši piemērojamiem Eiropas Savienības normatīvajiem aktiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kredītu reģistra likumā noteikti konkrēti FKTK uzdevumi un tiesības, tādējādi atbilstoši likumprojektam "Latvijas Bankas likums" nepieciešams precizēt tās normas, kas turpmāk attieksies uz Latvijas Banku.  Likumprojekts pamatā regulē šādus jautājumus:   1. Finanšu un kapitāla tirgus komisijas funkcijas līdz ar likumprojekta "Latvijas Bankas likums" spēkā stāšanos pārņem Latvijas Banka. 2. Latvijas Bankā atbilstoši likumprojektam "Grozījumi likumā "Par Latvijas Banku"" tiek veiktas pārmaiņas pārvaldības modelī, izslēdzot Latvijas Bankas valdi. Līdz ar to Latvijas Bankas valdes funkcijas un tās locekļu tiesības un pienākumi, kas paredzēti Kredītu reģistra likumā, no likumprojekta "Grozījumi likumā "Par Latvijas Banku"" spēkā stāšanās brīža aizstājami atbilstīgi izmaiņām Latvijas Bankas pārvaldības modelī.   2.1. Esošais Kredītu reģistra likuma regulējums paredz Latvijas Bankas valdes izdoto administratīvo aktu apstrīdēšanu Latvijas Bankas padomē, savukārt Latvijas Bankas padomes izdoto administratīvo aktu pārsūdzēšanu – administratīvajā tiesā vispārējā Administratīvā procesa likumā noteiktajā kārtībā. Saskaņā ar likumprojektā "Grozījumi likumā "Par Latvijas Banku"" paredzētajām izmaiņām Latvijas Bankas pārvaldības modelī, Latvijas Bankas īstenotās valdes funkcijas pārņems Latvijas Bankas padome kā Latvijas Bankas augstākā pārvaldes institūcija, tostarp, izdodot administratīvos aktus. Vienlaikus likumprojektā paredzētas Latvijas Bankas padomes tiesības veidot īpašu komiteju, kura tiktu pilnvarota pieņemt lēmumus saistībā ar Kredītu reģistra darbību. Arī likumprojektā "Latvijas Bankas likums" ir paredzēta līdzīgu komiteju izveide lēmumu pieņemšanai noteiktās Latvijas Bankas darbības jomās.  2.2. Ņemot vērā to, ka līdz ar Administratīvās atbildības likuma spēkā stāšanos 2020. gada 1. jūlijā valstī ir mainījusies administratīvās atbildības sistēma, likumprojekta izstrādes gaitā izvērtēts, vai administratīvo piespiedu ietekmēšanas līdzekļu piemērošanu, kuru šobrīd īsteno Latvijas Banka (un arī Finanšu un kapitāla tirgus komisija), turpmāk varētu iekļaut vispārīgajā administratīvās atbildības sistēmā un tos piemērot Administratīvās atbildības likumā noteiktajā kārtībā. Izvērtējuma rezultātā secināts, ka Administratīvās atbildības likumā paredzētā administratīvās atbildības sistēma šobrīd nav atbilstoša administratīvajai atbildībai līdzīgo piespiedu ietekmēšanas līdzekļu piemērošanai finanšu tirgus dalībnieku uzraudzības jomā, tādēļ likumprojektā paredzēts saglabāt līdzšinējo Kredītu reģistra likumā paredzēto administratīvajai atbildībai līdzīgo piespiedu ietekmēšanas līdzekļu (brīdinājuma un soda naudas) piemērošanas procesuālo kārtību, ņemot vērā šādus apsvērumus.  2.2.1. Latvijas Banka (un arī Finanšu un kapitāla tirgus komisija) administratīvajai atbildībai līdzīgos piespiedu ietekmēšanas līdzekļus piemēro Administratīvā procesa likumā noteiktajā kārtībā, un Administratīvās atbildības likuma 115. pantā tās nav minētas kā institūcijas, kuru amatpersonas būtu tiesīgas veikt administratīvā pārkāpumu procesu. Arī Latvijas Administratīvo pārkāpumu kodeksā nebija paredzētas Latvijas Bankas un Finanšu un kapitāla tirgus komisijas amatpersonu tiesības izskatīt administratīvo pārkāpumu lietas.  2.2.2.Normatīvais ietvars, kurā finanšu tirgus dalībnieku darbību regulējošie nozaru likumi kopā ar Administratīvā procesa likumu noteic gan materiālo, gan procesuālo regulējumu, ir pietiekams un efektīvs, turklāt tas ir saprotams kā finanšu tirgus dalībniekiem, tā valsts pārvaldes un tiesu darbiniekiem. Lai arī teorētiski vienots administratīvās atbildības sistēmas normatīvais regulējums varētu veicināt tiesisko noteiktību un pārskatāmību, tas vienlaikus prasītu nozīmīgas pārmaiņas Administratīvās atbildības likumā, kas spēkā stājās vien 2020. gada 1. jūlijā, jo tajā noteiktie procedūras jautājumi, noilguma termiņi un citi procesuālie termiņi ir piemēroti vienkāršāku administratīvo pārkāpumu lietu izskatīšanai, kuras pamatā var izskatīt pārkāpuma izdarīšanas vietā, nevis sarežģītām un apjomīgām lietām, kuras parasti prasa detalizētu un laikietilpīgu situācijas izpēti.  2.2.3. Finanšu tirgus dalībnieku uzraudzības jomā būtiska nozīme ir arī kvalitatīvai lietu izskatīšanai tiesā un judikatūras stabilitātei, ko veicina šajā jomā ilgstoši specializējušies administratīvās tiesas tiesneši.  2.2.4. Ministru kabineta 2020. gada 31. marta sēdē atbalstīts priekšlikums, kurš paredz saglabāt esošo kārtību attiecībā uz piespiedu ietekmēšanas līdzekļu (administratīvo sankciju) piemērošanas procesu finanšu un kapitāla tirgus jomā, saglabājot to izskatīšanas un pārsūdzēšanas kārtību, kas nosaka, ka pieņemtie lēmumi ir pārsūdzami administratīvajā tiesā Administratīvā procesa likumā noteiktajā kārtībā.[[1]](#footnote-2) Ņemot vērā, ka arī pēc Finanšu un kapitāla tirgus komisijas pievienošanas Latvijas Bankai plānots saglabāt koleģiāli pieņemtu lēmumu izvērtēšanu vairākos līmeņos, iepriekš minētā pārsūdzības kārtība būtu saglabājama.  2.2.5. Ievērojot to, ka finanšu tirgus dalībniekiem piemērojamie naudas sodi ir atzīstami par krimināltiesiska rakstura sodiem Cilvēka tiesību un pamatbrīvību aizsardzības konvencijas 6. un 7. panta kontekstā, to piemērošanā papildus administratīvā procesa principiem visa procesa ietvaros tiek ievēroti arī vispārējie no šīm konvencijas normām izrietošie principi, kas nodrošina personas pamattiesību pilnvērtīgu aizsardzību.  2.3. Latvijas Bankas kā finanšu tirgus un tā dalībnieku uzraudzības iestādes mērķis ir panākt, lai finanšu tirgus dalībnieks ievēro vai izpilda likumā noteiktās prasības. Izdodot administratīvo aktu, kas uzliek pienākumu novērst pārkāpumu, finanšu tirgus dalībniekam tiek dots saprātīgs laiks pārkāpuma novēršanai. Finanšu tirgus dalībniekiem adresēto administratīvo aktu piespiedu izpilde tiek īstenota Administratīvā procesa likumā noteiktajā kārtībā, kas regulē administratīvo aktu piespiedu izpildi (aizvietotājizpilde, piespiedu nauda, tiešais spēks). Tā kā Latvijas Banka nav institūcija, kurai būtu tiesības veikt administratīvā pārkāpuma procesu, nav iespējama arī situācija, ka par administratīvā akta nepildīšanu varētu tikt ierosināta administratīvā pārkāpuma lieta, kas nodrošina *ne bis in idem* principa ievērošanu Latvijas Bankā. Attiecīgais modelis pilnvērtīgi īsteno Administratīvā procesa likuma prioritātes principu, jo administratīvo procesu pilnībā var pabeigt Administratīvā procesa likuma ietvaros. Tādējādi tiek nodrošinātas visas Administratīvā procesa likuma prioritātes principa priekšrocības: 1) tiek panākta normatīvajos aktos noteikto prasību faktiska izpildīšana; 2) tiek veidota uz savstarpējo izpratni balstīta sadarbība; 3) netiek zaudēta iespēja piemērot finansiāla rakstura ietekmēšanas līdzekļus (piespiedu naudu), ja persona ļaunprātīgi nepakļaujas Latvijas Bankas prasībām; 4) tiek novērsta divkārša tiesvedība divās dažādas tiesās par vienu un to pašu pārkāpumu.  Saskaņā ar Ministru kabineta 2007. gada 5. decembra rīkojuma Nr. 775 "Par Administratīvā procesa efektivizēšanas koncepciju" 1.1. apakšpunktu nolemts atbalstīt turpmāk minēto pieeju: "Lietās par koleģiālu institūciju lēmumu apstrīdēšanu – konkrētu institūciju koleģiālas institūcijas, kas pieņem sākotnējo lēmumu un kas ir funkcionāli neatkarīgas, pieņem lēmumu koleģiāli, spējot nodrošināt atklātu un objektīvu procesa norisi, un sastāv no īpašā kārtībā ieceltiem kvalificētiem attiecīgās jomas ekspertiem. Pieņemtie lēmumi nav pārsūdzami Administratīvajā rajona tiesā, bet uzreiz Administratīvajā apgabaltiesā". Ievērojot koncepcijas 5. daļas 8. punktā noteikto, jau 2008. gada vasarā Ministru kabinets atbalstīja un iesniedza Saeimā atbilstošus likumprojektus (skat. Ministru kabineta 2008. gada 4. augusta sēdes protokola Nr. 55 17. līdz 21. §: Likumprojekts "Grozījums Ieguldījumu pārvaldes sabiedrību likumā" (VSS-1068, TA-2127), likumprojekts "Grozījums Apdrošināšanas sabiedrību un to uzraudzības likumā" (VSS-1066, TA-2131), likumprojekts "Grozījums Finanšu instrumentu tirgus likumā" (VSS-1065, TA-2132), likumprojekts "Grozījums likumā "Par privātajiem pensiju fondiem"" (VSS-1069, TA-2133) un likumprojekts "Grozījums Kredītiestāžu likumā" (VSS-1067, TA-2134), kuri 2008. gada 23. oktobrī tika pieņemti un ir spēkā kopš 2009. gada 1. janvāra. Likums “Par privātajiem pensiju fondiem” zaudēja spēku 2020. gada 13. janvārī ar “Privāto pensiju fonda likumu”, kas tika pieņemts 2019. gada 19. decembrī.  Tādējādi praksē ieviestas ar tieslietu ministra rīkojumu izveidotās darba grupas izstrādātās un Tieslietu ministrijas virzītās Administratīvā procesa efektivizēšanas koncepcijas nostādnes, ka Finanšu un kapitāla tirgus komisijas lēmumus pārsūdz Administratīvajā apgabaltiesā. Pēc FKTK pievienošanas Latvijas Bankai minētā administratīvi procesuālā kārtība tiks attiecināta uz visiem administratīvajiem aktiem, kurus finanšu tirgus dalībnieku uzraudzības jomā izdos Latvijas Bankas padome. Ņemot vērā to, ka Latvijas Bankas padome šāda veida administratīvos aktus izdos arī par finanšu tirgus dalībnieku, kas ir Kredītu reģistra dalībnieki, izdarītajiem Kredītu reģistra likuma prasību pārkāpumiem, Likumprojektā ietverts regulējums par minētās Latvijas Bankas padomes izdoto administratīvo aktu pārsūdzēšanas procesuālo kārtību.   1. paplašina Kredītu reģistrā iekļauto ziņu izmantošanas iespējas un paredz Kredītu reģistra dalībniekiem iespējas saņemt citu valstu kredītu datu sniedzēju sniegos kredītu datus atbilstoši Eiropas Centrālās bankas nosacījumiem.   3.1. Saskaņā ar Kredītu reģistra likuma 20. pantu noteiktam valsts institūciju un amatpersonu lokam ir tiesības normatīvajos aktos noteikto uzdevumu īstenošanai saņemt Kredītu reģistrā iekļautās ziņas ierobežotā apjomā, proti, likumā noteiktās valsts institūcijas un amatpersonas var saņemt no Kredītu reģistra informāciju, kurš Kredītu reģistra dalībnieks iekļāvis Kredītu reģistrā ziņas par klientu un klienta galvinieku, un attiecīgā klienta un klienta galvinieka saistību sākuma datumu un beigu datumu.  Šāda ierobežota apjoma Kredītu reģistrā iekļauto ziņu izsniegšanas kārtība atvieglo attiecīgo valsts institūciju un amatpersonu darbu, jo tām ir iespēja ziņas par to, kurš Kredītu reģistra dalībnieks par konkrētu personu ir iekļāvis ziņas Kredītu reģistrā, un par šīs personas saistību sākuma un beigu datumu saņemt atvieglotā kārtībā. Savukārt, lai saņemtu turpmākas nepieciešamās ziņas par personu, t.sk. precīzu informāciju par personas saistībām, šai valsts institūcijai vai amatpersonai jāvēršas pie attiecīgā Kredītu reģistra dalībnieka, t.sk. izpildot speciālajos likumos noteiktās procedūras informācijas saņemšanai.  Kredītu reģistra likums neparedz zvērinātu notāru un bāriņtiesu tiesības saņemt Kredītu reģistrā iekļautās ziņas. Vienlaikus šobrīd vairāki normatīvie akti nosaka, ka bāriņtiesām un zvērinātiem notāriem ir tiesības saņemt Kredītu reģistrā esošajām ziņām līdzvērtīgu informāciju no attiecīgajiem tiesību subjektiem:  1) Kredītiestāžu likumā zvērinātiem notāriem un bāriņtiesām ir noteiktas tiesības saņemt kredītiestāžu neizpaužamās ziņas:  a) Kredītiestāžu likuma 63. panta pirmās daļas 13. punktā noteiktas tiesības zvērinātiem notāriem, vedot mantojuma lietas, saņemt no kredītiestādēm ziņas, kas nepieciešamas mantojuma atstājēja (fiziskās personas) mantojuma masas, t.sk. saistību, apzināšanai;  b) Kredītiestāžu likuma 63. panta pirmās daļas 14. punkta a) apakšpunktā noteiktas tiesības bāriņtiesām saņemt no kredītiestādēm ziņas par mantojuma masas, bērna vai citas rīcībnespējīgas personas vārdā veiktajiem darījumiem un kontu atlikumiem, ja vecāks, aizbildnis vai aizgādnis bāriņtiesai nesniedz pieprasīto informāciju par bērna vai citas rīcībnespējīgas personas mantas pārvaldību vai ir pamatotas aizdomas, ka vecāka, aizbildņa vai aizgādņa sniegtā informācija nav patiesa;  2) Krājaizdevu sabiedrību likumā noteikts, ka krājaizdevu sabiedrības rīcībā esošās neizpaužamās ziņas tiek sniegtas Kredītiestāžu likumā noteiktajos gadījumos un kārtībā.  Tiesu izpildītāju likuma 41. pantā noteikts, ka, veicot amata darbības, zvērināts tiesu izpildītājs ir tiesīgs ar amata pienākumu pildīšanu saistīto nepieciešamo informāciju motivēti pieprasīt no valsts un pašvaldību iestādēm un institūcijām, kā arī no visām fiziskajām un juridiskajām personām, ciktāl to neierobežo speciālās tiesību normas.  Atbilstoši Kredītiestāžu likuma 63 panta pirmās daļas 8. punktam kredītiestādes rīcībā esošās neizpaužamās ziņas tiesu izpildītājiem ir sniedzamas pamatojoties uz pieprasījumu, kam pievienota tā tiesas vai citas institūcijas, vai amatpersonas nolēmuma kopija, kura izpildei tiek veiktas amata darbības, vai pamatojoties tikai uz pieprasījumu – gadījumos, kad ziņas nepieciešamas inventāra saraksta sastādīšanai, kā arī mantas aprakstes veikšanai kopīgas mantas dalīšanas nolūkā vai mantojuma lietā.  Kredītu reģistra likums neparedz zvērinātu tiesu izpildītāju tiesības saņemt Kredītu reģistrā iekļautās ziņas. Tomēr zvērinātiem tiesu izpildītājiem amata pienākumu veikšanai, tajā skaitā, mantojuma inventāra saraksta sastādīšanai, kā arī izpildu lietās, lai noskaidrotu, piemēram, vai parādniekam ir kredītsaistības, vai parādnieks ir sniedzis galvojumu u.tml. šāda veida ziņas būtu ļoti noderīgas.  Kontu reģistra likuma 6. panta pirmās daļas 10. punkts bāriņtiesām un zvērinātiem notāriem paredz tiesības saņemt kontu reģistrā iekļauto informāciju mantojuma apsardzībai un mantojuma saraksta sastādīšanai. Vienlaikus minētā likuma 6. panta pirmās daļas 9. punkts zvērinātiem tiesu izpildītājiem paredz tiesības saņemt kontu reģistrā iekļauto informāciju normatīvajos aktos noteikto pienākumu izpildei izpildu lietas ietvaros, kā arī mantojuma apsardzībai un mantojuma saraksta sastādīšanai, mantas aprakstes veikšanai mantas dalīšanas nolūkā. Kredītu reģistrā iekļautās ziņas saturiski atšķiras no kontu reģistrā esošās informācijas (piem., juridisko personu, kas iekļauj ziņas Kredītu reģistrā, loks ir plašāks; kontu reģistrā var nebūt informācijas saistībā ar klienta galvinieku, jo nav normatīvas prasības klienta galviniekam atvērt attiecīgajā kredītiestādē kontu).  Ar mērķi zvērinātiem notāriem, bāriņtiesām un zvērinātiem tiesu izpildītājiem sekmīgāk īstenot tiem normatīvajos aktos noteiktos uzdevumus, ar Likumprojektu Kredītu reģistra likuma 20. pantā tiek paredzētas tiesības arī zvērinātiem notāriem, bāriņtiesām un zvērinātiem tiesu izpildītājiem saņemt Kredītu reģistrā iekļautās ziņas ierobežotā apjomā, proti:  1) ziņas par to, kurš Kredītu reģistra dalībnieks iekļāvis Kredītu reģistrā ziņas par klientu un klienta galvinieku, un  2) attiecīgā klienta un klienta galvinieka saistību sākuma datumu un beigu datumu.  Tādējādi zvērināti notāri, bāriņtiesas un zvērināti tiesu izpildītāji no vienas informācijas sistēmas (Kredītu reģistra) varēs uzreiz saņemt ziņas par to, kuri Kredītu reģistra dalībnieki ir iekļāvuši Kredītu reģistrā informāciju par konkrētās personas saistībām un to, vai šīs saistības joprojām ir spēkā esošas. Savukārt, lai saņemtu turpmākas nepieciešamās ziņas, t.sk. precīzu informāciju par personas saistību apmēru, zvērinātiem notāriem, bāriņtiesām un zvērinātiem tiesu izpildītājiem, tāpat kā citām valsts institūcijām un amatpersonām, būtu jāvēršas pie attiecīgā Kredītu reģistra dalībnieka atbilstoši speciālajos likumos noteiktajām procedūrām.  3.2. Kredītu reģistra likums paredz, ka, izmantojot Kredītu reģistrā iekļautās ziņas Kredītu reģistra likumā paredzētajam mērķim, Latvijas Bankai un Finanšu un kapitāla tirgus komisijai ir tiesības sniegt šīs ziņas Latvijas, kā arī citu valstu un Eiropas Savienības institūcijām. Vienlaikus Kredītu reģistrā iekļautās ziņas ir nozīmīgas kreditēšanas tendenču analīzē un šāda veida informāciju Latvijas Bankai un Finanšu un kapitāla tirgus komisijai var pieprasīt Starptautiskais Valūtas fonds un Pasaules Banka finanšu sektora novērtēšanas programmai paredzētajiem izvērtējumiem. Ņemot vērā to, ka Kredītu reģistra likums šādas Kredītu reģistrā iekļauto ziņu izpaušanas tiesības neparedz, attiecīgās informācijas iegūšana no kreditēšanas tirgus dalībniekiem finanšu sektora novērtēšanas programmai paredzētajiem izvērtējumiem var tiem radīt papildu administratīvo slogu, neraugoties uz to, ka attiecīgā veida informācija jau ir iekļauta Kredītu reģistrā un attiecīgajos gadījumos to būtu iespējams apkopot no konkrētās datubāzes. Ņemot vērā minēto, likumprojekts paredz Kredītu reģistra likuma 4. panta sesto daļu papildināt ar Latvijas Bankas un Finanšu un kapitāla tirgus komisijas (līdz tās pievienošanai Latvijas Bankai) tiesībām Kredītu reģistrā iekļautās ziņas izsniegt arī starptautiskajām organizācijām.  3.3. Nesenā finanšu krīze pasaulē akcentēja nepieciešamību vākt atbilstošākus un detalizētākus finanšu statistikas datus. Tādējādi centrālo banku statistika vairs neaprobežojas ar apkopotajiem datiem, bet aptver arī mikrodatus (detalizētākus datus), piemēram, atsevišķu darījumu (kredītu) un finanšu tirgus dalībnieku līmenī. Mikrodati var veicināt labāku izpratni par to, kā notiek monetārās politikas transmisija uz dažādām ekonomikas jomām, tie var palīdzēt uzlabot nākotnes politikas pasākumus, un izņēmumu (datu noviržu) vai maz iespējamu risku (tādu norišu vai iznākumu, kuriem ir maza rašanās iespējamība, bet liela ietekme) gadījumā tie var nodrošināt savlaicīgāku politikas reakciju. Ņemot vērā minēto, Eiropas Centrālā banka 2016. gada 18. maijā pieņēma Regulu (ES) Nr. 2016/867 par kredītu un kredītriska mikrodatu vākšanu (turpmāk – AnaCredit regula), paredzot noteikta veida detalizētu datu kopu vākšanu par atsevišķiem *euro* zonas kredītiestāžu kredītiem. AnaCredit projekts tiek veidots pakāpeniski, pirmajā posmā apkopojot kredītiestāžu izsniegtos tādus kredītus juridiskajām personām, kuru summa vienam kredītņēmējam pārsniedz 25 000 *euro*. AnaCredit regulas 10. panta 1. punktā noteikts, ka Eiropas Centrālā banka un valstu centrālās bankas izmanto saskaņā ar AnaCredit regulu sniegtos kredītu datus tādā apjomā un tādiem mērķiem, kas noteikti Padomes 1998. gada 23. novembra Regulā Nr. 2533/98 par statistikas informācijas vākšanu, ko veic Eiropas Centrālā banka, paredzot, ka šos datus var jo īpaši izmantot atgriezeniskās saites izveidošanai un uzturēšanai saskaņā ar AnaCredit regulas 11. pantu.  AnaCredit regulas 11.pants nosaka, ka valstu centrālajām bankām ir tiesības sniegt kredītu datus, t. sk. citas valsts centrālās bankas savāktos datus, datu sniedzējiem, izveidojot vai uzlabojot atgriezeniskās saites vai citus informācijas pakalpojumus, ko centrālie kredītu reģistri nodrošina datu sniedzējiem. Tās var sniegt saskaņā ar AnaCredit regulu savākto kredītu datu apakškopu, ņemot vērā labāko praksi un to, ciktāl to pieļauj piemērojamais juridiskās konfidencialitātes regulējums. Datu sniedzēji šos datus drīkst izmantot vienīgi kredītriska pārvaldībai un tiem pieejamās kredītu kvalitātes informācijas uzlabošanai attiecībā uz pastāvošajiem vai iespējamiem instrumentiem. Tie nedrīkst datus darīt pieejamus citām personām, ja vien datu sniegšana pakalpojumu sniedzējiem šiem mērķiem ir noteikti vajadzīga un dati tiek izmantoti vienīgi attiecībā uz datu sniedzēju, un datu sniedzējs nodrošina vajadzīgo konfidencialitātes aizsardzību saskaņā ar līgumisku vienošanos, ar kuru ir izslēgta datu izmantošana jebkādā citā veidā un kurā ir noteikta datu anonimizācija visos gadījumos, kad tas ir iespējams, un datu dzēšana, tiklīdz sasniegts datu sniegšanas mērķis, kuram dati tika sniegti. AnaCredit regulā paredzētās atgriezeniskās saites darbības pamatprincips ir savstarpējīgums – kredītu datu sniedzējs var izmantot iespēju saņemt citu valstu kredītu datu sniedzēju sniegtos kredītu datus tikai tad, ja kredītu datu sniedzēja valsts tiesiskais regulējums ļauj apmainīties ar tā sniegtajiem kredītu datiem.  Saskaņā ar AnaCredit regulas 11. panta 3. punktu kredītu datu sniedzējiem netiek piešķirtas tiesības uz atgriezenisko saiti vai uz konkrētas informācijas saņemšanu no atgriezeniskās saites, vai citiem informācijas pakalpojumiem, ko centrālie kredītu reģistri nodrošina kredītu datu sniedzējiem. Turklāt centrālās bankas var uz laiku liegt datu sniedzēja piekļuvi konkrētiem pa atgriezenisko saiti saņemamajiem kredītu datiem, ja kredītu datu sniedzējs nav izpildījis savus kredītu datu sniegšanas pienākumus, jo īpaši attiecībā uz AnaCredit vajadzībām sniedzamo datu kvalitāti un precizitāti, un ja kredītu datu sniedzējs nav izpildījis savus pienākumus saistībā ar atgriezeniskajā saitē saņemto datu izmantošanu. Saskaņā ar AnaCredit regulas 11. panta 5. punktu centrālajam bankām ir tiesības liegt citu valstu centrālo banku piekļuvi kredītu mikrodatiem, ko tās vāc atgriezeniskās saites mērķiem. Centrālajām bankām ir tiesības pieprasīt savstarpīgumu attiecībā uz kredītu mikrodatu sniegšanu no jebkuras centrālās bankas, kas pieprasa datus no citas valsts centrālās bankas, atgriezeniskās saites mērķiem. Tomēr attiecīgā datu sniedzēja centrālā banka vienmēr var izmantot informāciju par statistisko datu sniedzējā dalībvalstī reģistrētā datu sniedzēja institucionālo vienību (t.i., filiāli) atgriezeniskās saites mērķiem neatkarīgi no tā, kuras valsts rezidente ir institucionālā vienība.  Latvijas Bankai ir pienākums piedalīties AnaCredit projektā, nosūtot Eiropas Centrālajai bankai no Kredītu reģistra dalībniekiem savāktos kredītu mikrodatus (Kredītu reģistrā iekļautās ziņas) AnaCredit regulā noteiktajā apjomā. Vienlaikus lēmums par dalību AnaCredit atgriezeniskās saites nodrošināšanā ir katras dalībvalsts centrālās bankas kompetencē. Pašlaik Latvijas nacionālais tiesiskais regulējums nepieļauj Latvijas kredītiestādēm, kuras sniedz Latvijas Bankai attiecīgos kredītu mikrodatus, tiesības baudīt AnaCredit regulā paredzēto priekšrocību atgriezeniskās saites ietvaros saņemt citu valstu kredītu mikrodatu sniedzēju sniegtos datus AnaCredit projekta vajadzībām. Kredītu mikrodatu apmaiņu AnaCredit atgriezeniskās saites ietvaros no 2021. gada 1. jūlija uzsāks sešas valstis. AnaCredit atgriezeniskā saite ļautu datu sniedzējiem iegūt pilnīgāku pārskatu par debitora vai iespējamā debitora parādsaistībām, jo attiecīgā veida kredītu datus vāc ne tikai attiecīgā valsts centrālā banka, bet arī citu valstu centrālās bankas. Ar Likumprojektā ietverto regulējumu, kas papildina Kredītu reģistra likuma 5. panta otro daļu un Kredītu reģistra likumu ar 15.1 pantu, noteikts, ka Latvijas Banka, ievērojot AnaCredit regulas un citu Eiropas Savienības tiesību aktu prasības, ir tiesīga apmainīties ar tām Kredītu reģistrā iekļautajām ziņām, kas vāktas arī AnaCredit regulas prasību izpildes nolūkam, ar AnaCredit regulā noteiktajiem kredītu datu sniedzējiem, izveidojot AnaCredit regulā paredzēto atgriezenisko saiti, kas tādējādi ļaus uzsākt Latvijā iedzīvināt AnaCredit regulas 11. panta regulējumu. Šāda kredītu datu pieejamība sniegs plašāku pamatu Kredītu reģistra dalībnieku veiktajam kredītspējas novērtējumam, jo īpaši attiecībā uz pārrobežu debitoriem, kā arī uzlabos kredītriska pārvaldību. Vienlaikus AnaCredit regulas 12. panta 1. punkts paredz, ka juridiskās personas vai juridisko personu daļas, par kurām sniegti kredītu dati, ir tiesīgas piekļūt šiem datiem attiecīgajā centrālajā bankā. Turklāt juridiskās personas var lūgt datu sniedzējiem labot nepatiesus datus, kas attiecas uz tām kā arī sniegs iespēju juridiskās personām par sevi saņemt ziņas, kuras snieguši citu valstu datu sniedzēji, ja attiecīgā juridiskā persona ir aizņēmusies citā valstī.  Ievērojot AnaCredit regulas 11. panta 2. punktā noteikto, ka valstu centrālajām bankām ir jānosaka atgriezeniskajā saitē sniedzamo datu tvērums, datu piekļuves piešķiršanas kārtība un jebkādi papildu ierobežojumi datu izmantošanai, Eiropas Centrālā banka 2020. gada 21. februāra Pamatnostādnē (ES) 2020/381 ar ko groza Pamatnostādni (ES) 2017/2335 par kredītu un kredītriska mikrodatu vākšanas procedūrām (ECB/2020/11) ir noteikusi minimālo AnaCredit atgriezeniskajā saitē iekļaujamo datu kopumu, kā arī Eiropas Centrālās bankas un AnaCredit atgriezeniskās saites nodrošināšanā iesaistīto valstu centrālo banku pienākumus atgriezeniskās saites nodrošināšanas procesā. Likumprojektā paredzētā Kredītu reģistra likuma papildināšana ar 15.1 panta otro daļu deleģē Latvijas Bankai tiesības noteikt prasības un kārtību, kādā Latvijas Banka īstenos apmaiņu ar Kredītu reģistra dalībniekiem un citu valstu kredītu datu sniedzējiem par AnaCredit atgriezeniskajā saitē pieejamajiem kredītu mikrodatiem. Ņemot vērā to, ka Eiropas Centrālās bankas pamatnostādnes ir saistošas Latvijas Bankai, attiecīgajai Latvijas Bankas noteiktajai kredītu datu apmaiņas kārtībai būs jābūt atbilstošai AnaCredit atgriezeniskās saites nodrošināšanu regulējošās pamatnostādnes prasībām.  Visas Latvijā darbojošās kredītiestādes ir Kredītu reģistra dalībnieki un izmanto Kredītu reģistra nodrošināto atgriezeniskās saites iespēju, kas attiecas uz Kredītu reģistrā iekļauto ziņu saņemšanu. Šī nacionālā līmeņa atgriezeniskā saite ir paredzēta Kredītu reģistra likuma 15. pantā. AnaCredit regulā paredzētās atgriezeniskās saites apjoms saskaņā ar Eiropas Centrālās bankas 2017. gada 23. novembra Pamatnostādni (ES) 2017/2335 par kredītu un kredītriska mikrodatu vākšanas procedūrām (ECB/2017/38) ir paredzēts atšķirīgs no Kredītu reģistra likumā noteiktās, jo tas aptver arī tādu informāciju, kāda Latvijā Kredītu reģistrā netiek iekļauta, bet tiek vākta kā statistiskie dati tikai ar mērķi izpildīt AnaCredit regulas prasības.  Tādēļ, lai Latvijas Banka varētu pievienoties saskaņā ar Eiropas Centrālās bankas Pamatnostādni 2020/381 regulētajā AnaCredit regulas 11. pantā paredzētās atgriezeniskās saites nodrošināšanas projektā, papildus likumprojektā ietvertajam regulējumam arī likumprojektā "Latvijas Bankas likums" paredzētas atbilstošas Latvijas Bankas tiesības AnaCredit regulā paredzētajā atgriezeniskajā saitē apmainīties arī ar tiem statistiskajiem datiem, kas Latvijā tiek vākti tikai AnaCredit regulas prasību izpildei, bet netiek iekļauti kā kredītus raksturojošas ziņas Kredītu reģistrā.  Pamatprincips, ka atgriezeniskajā saitē netiek izpausta kredītu datu sniedzēju (vai statistisko datu sniedzēju) identificējošā informācija, tiek nodrošināts gan Kredītu reģistra atgriezeniskajā saitē, gan arī tiks nodrošināts saskaņā ar AnaCredit regulas 11. pantu izveidotajā atgriezeniskajā saitē. Saskaņā ar Kredītu reģistra likuma 15. panta otrās daļas 2. punktu Kredītu reģistra dalībnieks nav tiesīgs saņemt Kredītu reģistrā iekļautās ziņas, kas ļauj identificēt citu Kredītu reģistra dalībnieku vai citu Kredītu reģistra dalībnieku ar ierobežotu statusu, kurš Kredītu reģistrā iekļāvis ziņas. Saskaņā ar Eiropas Centrālās bankas Pamatnostādnes 2017/2335 16. e pantu kredītu datu saņēmēja centrālā banka kredītu datu sniedzējam nesniedz kredītu datus vai darījuma partneru atsauces datus, kas neietilpst tās saņemtās Eiropas Centrālās bankas atgriezeniskās saites datu kopas tvērumā, un saviem kredītu datu sniedzējiem rezidentiem tās nesniedz arī operatīvos atribūtus (4. punkts); datus, no kuriem iespējams identificēt datu subjektus, datu sniedzējus, kreditorus, apkalpotājus un iniciatorus, darījumu un līgumu identificējošos datus, par kuriem Eiropas Centrālā banka ir nosūtījusi informāciju saņēmējām centrālajām bankām (8. punkts)) un saņēmējas centrālās bankas apstrādā no Eiropas Centrālās bankas saņemto informāciju saskaņā ar nacionālo tiesisko regulējumu par datu konfidencialitāti, kā arī Padomes 1998. gada 23. novembra Regulas Nr. 2533/98 par statistikas informācijas vākšanu, ko veic Eiropas Centrālā banka, 8.–8.c pantu (9. punkts). |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Latvijas Banka un FKTK |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kredītu reģistra dalībnieki, no kuriem lielākā mērā likumprojekts skar tos Kredītu reģistra dalībniekus, kuru Kredītu reģistrā iekļautās ziņas tiek sniegtas Eiropas Centrālajai Bankai saskaņā ar AnaCredit regulas prasībām.  Latvijas Bankas un FKTK amatpersonas un darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās, jo likumprojekts "Kredītu reģistra likumā" pēc būtības nemaina Kredītu reģistra dalībnieku tiesības un pienākumus. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts virzāms vienlaicīgi ar:   1. likumprojektu "Latvijas Bankas likums"; 2. likumprojektu "Grozījumi likumā "Par Latvijas Banku"; 3. likumprojektu "Grozījumi Finanšu un kapitāla tirgus komisijas likumā"; 4. likumprojektu "Grozījumi Alternatīvo ieguldījumu fondu un to pārvaldnieku likumā"; 5. likumprojektu "Grozījumi Apdrošināšanas un pārapdrošināšanas izplatīšanas likumā"; 6. likumprojektu "Grozījumi Apdrošināšanas un pārapdrošināšanas likumā"; 7. likumprojektu "Grozījums Apsardzes darbības likumā"; 8. likumprojektu "Grozījumi Finanšu instrumentu tirgus likumā"; 9. likumprojektu "Grozījumi Ieguldījumu pārvaldes sabiedrību likumā"; 10. likumprojektu "Grozījumi Ieguldītāju aizsardzības likumā"; 11. likumprojektu "Grozījums Ieroču aprites likumā"; 12. likumprojektu "Grozījumi Krājaizdevu sabiedrību likumā"; 13. likumprojektu "Grozījumi Kredītiestāžu likumā"; 14. likumprojektu "Grozījumi Kredītiestāžu un ieguldījumu brokeru sabiedrību darbības atjaunošanas un noregulējuma likumā"; 15. likumprojektu "Grozījumi Latvijas Republikas Zemessardzes likumā"; 16. likumprojektu "Grozījumi likumā "Par norēķinu galīgumu maksājumu un finanšu instrumentu norēķinu sistēmās""; 17. likumprojektu "Grozījumi Maksājumu pakalpojumu un elektroniskās naudas likumā"; 18. likumprojektu "Grozījumi Noguldījumu garantiju likumā"; 19. likumprojektu "Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā"; 20. likumprojektu "Grozījumi Privāto pensiju fondu likumā"; 21. likumprojektu "Grozījumi Starptautisko un Latvijas Republikas nacionālo sankciju likumā"; 22. likumprojektu "Grozījumi Stratēģiskas nozīmes preču aprites likumā"; 23. likumprojektu "Grozījumi Uzņēmumu ienākuma nodokļa likumā"; 24. likumprojektu "Grozījumi Valsts fondēto pensiju likumā"; 25. likumprojektu "Grozījumi Valsts un pašvaldību institūciju amatpersonu un darbinieku atlīdzības likumā"; 26. likumprojektu "Grozījumi Diplomātiskā un konsulārā dienesta likumā".   Saistībā ar FKTK pievienošanu Latvijas Bankai ir izstrādāts attiecīgs likumprojekts "Latvijas Bankas likums", kurš cita starpā paredz, ka turpmāk Latvijas Banka veiks FKTK noteiktos uzdevumus. Ņemot vērā minēto, ir nepieciešami atbilstoši grozījumi gan finanšu tirgus un tā dalībnieku darbības reglamentējošajos likumos, kur noteikta FKTK kompetence un regulēti tās darbības aspekti (4.-6., 8.-10., 12.-14., 16.-21., 23.-26. punktā uzskaitītie likumprojekti), gan arī tajos likumos, kuros nostiprināta Latvijas Bankas struktūra tās pārvalžu līmenī (7., 11., 15. un 22. punktā uzskaitītie likumprojekti), kā arī, lai nodrošinātu FKTK veiksmīgu pievienošanu Latvijas Bankai, paredzēti pārejas noteikumi attiecībā uz FKTK pievienošanu Latvijas Bankai (2. un 3. punktā uzskaitītie likumprojekti).  Likumprojekts un pārējie šajā sadaļā iekļautie likumprojekti vienkopus ir apkopoti un norādīti kā tie ar likumprojektu "Latvijas Bankas likums" saistītie normatīvie akti, kuros nepieciešams veikt attiecīgās izmaiņas. |
| 2. | Atbildīgā institūcija | Finanšu ministrija, Latvijas Banka |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | AnaCredit regula; |
| 2. | Citas starptautiskās saistības | Nav |
| 3. | Cita informācija | Saskaņā ar Līguma par Eiropas Savienības darbību 127. panta 4. punktu, 282. panta 5. punktu un tā 4. protokola "Par Eiropas Centrālo banku sistēmas un Eiropas Centrālās bankas Statūtiem" 4. pantu par likumprojektu "Latvijas Bankas likums" ir nepieciešams saņemt Eiropas Centrālās Bankas atzinumu. Ņemot vērā, ka Likumprojekts ir saistīts ar likumprojektu "Latvijas Bankas likums", arī par to ir nepieciešams saņemt Eiropas Centrālās bankas atzinumu. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Centrālās bankas 2016. gada 18. maija Regula (ES) Nr. 2016/867 par kredītu un kredītriska mikrodatu vākšanu (AnaCredit regula). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| AnaCredit regulas 10. panta 1. punkta otrais teikums | Likumprojekta 4. panta otrā daļa un 5. pants | Vienība tiek ieviesta pilnībā | Netiek paredzētas stingrākas prasības |
| AnaCredit regulas 11. pants | Likumprojekta 5. pants | Vienība tiek ieviesta pilnībā. | Netiek paredzētas stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Rīcības brīvība ieviest AnaCredit regulas 10. panta 1. punkta otrajā teikumā un 11. pantā paredzēto tiesisko regulējumu Latvijas nacionālajā tiesību sistēmā izmatota ar mērķi nodrošināt Kredītu reģistra dalībniekiem un Kredītu reģistra dalībniekiem ar ierobežotu statusu plašāku informācijas apmēru klientu vai klienta galvinieku, kas ir juridiskās personas, kredītspējas izvērtēšanai. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ir saistīts ar likumprojektu "Latvijas Bankas likums", pirms kura izstrādes uzsākšanas, Finanšu ministrija, Latvijas Banka un FKTK plānoja izvērtēt FKTK pievienošanu Latvijas Bankai saskaņā ar Saeimas Budžeta un finanšu (nodokļu) komisijas 2019. gada 11. septembra sēdes protokola Nr. 76[[2]](#footnote-3) 1. punktā noteikto, ka līdz 2020. gada 30. jūnijam Finanšu ministrija sadarbībā ar Latvijas Banku un FKTK iesniegs izvērtējumu par paredzēto FKTK pievienošanu Latvijas Bankai, un kuru pēc tam iesniegt Ministru kabinetā, kas savukārt to iesniegtu Saeimas Budžeta un finanšu (nodokļu) komisijai.  Pirms likumprojekta "Latvijas Bankas likums" un ar to saistīto likumprojektu iesniegšanas Ministru kabinetā tika plānots tos prezentēt FKTK konsultatīvajā finanšu un kapitāla tirgus padomē, kurā pārstāvētas visas FKTK uzraudzīto finanšu tirgus dalībnieku asociācijas, tādējādi iesaistot tās sabiedriskā apspriešanā. |
| 2. | Sabiedrības līdzdalība projekta izstrādē | Finanšu ministrija sadarbībā ar Latvijas Banku un FKTK 2020. gada maijā izstrādāja "Izvērtējumu par Finanšu un kapitāla tirgus komisijas pievienošanu Latvijas Bankai" (turpmāk – Izvērtējums).  Ministru kabinets 2020. gada 26. maijā izskatīja un konceptuāli atbalstīja Izvērtējumu (Ministru kabineta 2020. gada 26. maija sēdes protokols Nr. 36 27. §), un nosūtīja to atbildīgajai Saeimas komisijai.  Saeimas Budžeta un finanšu (nodokļu) komisija 2020. gada 2. jūnijā uzklausīja atbildīgo institūciju pārstāvjus par Izvērtējumu un nolēma pieņemt zināšanai, ka tās dotais uzdevums ir izpildīts un turpinās darbs pie likumprojekta izstrādes (Saeimas Budžeta un finanšu (nodokļu) komisijas 2020. gada 2. jūnija sēdes protokols Nr. 165 1. punkts).  Pirms likumprojekta "Latvijas Bankas likums" un ar to saistīto likumprojektu (t.sk. Likumprojekta) iesniegšanas Ministru kabinetā tie 2020. gada 11. novembrī tika prezentēti FKTK konsultatīvajā finanšu un kapitāla tirgus padomē, kurā pārstāvētas visas FKTK uzraudzīto finanšu tirgus dalībnieku asociācijas, tādējādi iesaistot tās likumprojektu apspriešanā. |
| 3. | Sabiedrības līdzdalības rezultāti | Likumprojektu pēc prezentācijas un tikšanās ar FKTK konsultatīvo finanšu un kapitāla tirgus padomi nebija nepieciešams precizēt, ņemot vērā sabiedrības līdzdalības rezultātus. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Banka |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tieši neattiecas uz pārvaldes funkcijām un institucionālo struktūru, kā arī jaunu institūciju izveidi, esošu institūciju likvidāciju vai reorganizāciju, to ietekmi uz institūcijas cilvēkresursiem.  Taču jāņem vērā to, ka likumprojekts ir saistīts ar likumprojektu "Latvijas Bankas likums", kurš paredz FKTK pievienošanu Latvijas Bankai atbilstoši Valsts pārvaldes iekārtas likuma 15. panta ceturtās daļas 1. punktam. Ar likumprojektu "Latvijas Bankas likums" jaunu institūciju izveide nav paredzēta. FKTK un Latvijas Bankas pievienošanas procesa rezultātā darbinieku skaita samazinājums var sasniegt līdz 30 pilna laika ekvivalentiem. |
| 3. | Cita informācija | Nav |

Finanšu ministrs J. Reirs

v\_sk = 5151

1. skat. Ministru kabineta 2020. gada 31. marta sēdes protokola Nr. 20 30. paragrāfa 2. punktu [↑](#footnote-ref-2)
2. Saeimas Budžeta un finanšu (nodokļu) komisijas 2019. gada 11. septembra sēdes protokols Nr. 76 (Pieejams:<http://titania.saeima.lv/livs/saeimasnotikumi.nsf/0/9C20CA1B3F315AFBC225846D00248CFD?OpenDocument&prevCat=13|Bud%C5%BEeta%20un%20finan%C5%A1u%20(nodok%C4%BCu)%20komisija>) [↑](#footnote-ref-3)